送保定錢弼違且約相見後行
作者：李之儀
朝代：宋

paragraphs: 平生不願與物迕，所向未始值坑谷。
濁斯濯足清濯纓，世間此理固纖曲。
朱顔見君一笑可，兩眼照人光煜煜。
深沉不可犯毫髮，遲暮已許同松竹。
去年相逢儼如昨，歎我何殊侵曉燭。
衰殘壯盛等復虛，且可清樽對殽蔌。
軍興百邑不可遏，與期縱橫猶沸粥。
念君去替無幾日，頗復驅馳隨檢束。
君方撫掌笑我迂，物理循環同一局。
有來則受去莫追，忍看紛紛自魚肉。
我愧君言但首肯，明朝君去追奔軸。
臨行春色已無有，勉强歌呼趨紅綠。
思君不見一長吁，忽得書來親愈篤。
約我歸來敘離別，滿紙抑揚疑諭蜀。
豈知重門鎖白首，迹雖伏櫪心麋鹿。
寄聲少作旬浹計，莫便雲間參去鵠。
乖離會合杳難量，君能規規如世俗。